AS Järle Jõhvi tootmise töötajatel pole aga selgust ettevõtte ja iseenda edasise käekäigu kohta tänaseni. Töötajatel on saamata detsembri ja jaanuari töötasu, samal ajal pole tööandja mingeid selgitusi jaganud ning töötajaid pole ka koondatud. Kuna töötajate töölepingud ei ole ametlikult lõppenud, on ka töötukassa võimalused aitamiseks üsna piiratud. Esimesed Järle töötajad on end siiski töötuna registreerinud, võttes aluseks tööandjale saadetud kirja, millega teatavad töösuhte katkestamisest  tööandjapoolse töölepingu rikkumise tõttu. Hüvitiste vormistamiseks vajalikke palgaandmeid ei ole töötukassal õnnestunud AS Järlelt saada, vajalikud andmed püütakse saada maksuametist.